Amptenaar vyf jaar tronk toe oor belasting-ontduiking | Netwerk24
Sanzaar, die beheerliggaam van die Superrugbyreeks, het Vrydag bevestig Japan se Sunwolves kry die trekpas in 2021.
Amptenaar vyf jaar tronk toe oor belasting-ontduiking
Deur Jason Felix 04 September 2016 11:55
Vusi Kama, wat gasheer gespeel het vir Stellenbosch tydens die 2010 Sokker Wêreldbekertoernooi, is vyf jaar tronkstraf opgelê vir belastingontduiking.
Kama (50) is tans die adjunkdirekteur in die departement van kultuur, kunste en tradisionele sake. Hy is verlede week vyf jaar tronkstraf opgelê in Parow-streekhof na 'n sewe jaar lange ondersoek deur die Suid-Afrikaanse Inkomstediens (SAID).
Hy is op borgtog vrygelaat hangende 'n appèl teen sy skuldbevinding en vonnisoplegging.
Kama se saak hou verband met belastingopgawes vir 2009 en 2010 toe hy die streekskoördineerder (Stellenbosch) en gasheer vir die 2010 Sokker Wêreldbekertoernooi was.
Die Stellenbosch-munisipaliteit het hom R2 miljoen vir sy dienste betaal, maar hy het net R1,6 miljoen by die SAID verklaar.
Kevin Rossouw, 'n spesialis in belastinginvordering in die kantoor van die nasionale vervolgingsgesag (NVG) in die Wes-Kaap, sê: "Kama het sy eie onderneming gehad tydens die oortreding. Hy het sy persoonlike besigheidsrekening gebruik toe hy 'n kontrak met die munisipaliteit geteken het.
"Hy het blatant gelieg toe nie sy volle inkomste verklaar het nie.
"Hierdie saak moet dien as 'n ernstige waarskuwing vir belastingbetalers dat hulle nie kanse moet vat met onjuiste belastingopgawes nie.
"Die howe het dit duidelik gemaak dat boetes onvanpas is in sulke omstandighede en beskuldigdes kan swaar tronkstraf opgelê word," sê Rossouw.